
2015 m. gruodžio 18 d. pranešimas VIR 
Europos reikalų komitete pristatyta 2016 m. metinė augimo apžvalga

Gruodžio 18 d. Europos Komisijos narys Vytenis Povilas Andriukaitis Europos reikalų komitete pristatė š. m. lapkričio 26 d. paskelbtą 2016 m. metinę augimo apžvalgą, kuria pradedamas kasmetinis Europos semestro ciklas.
Europos Komisijos nuomone, 2015 m. metinėje augimo apžvalgoje įvardyti ekonominiai ir socialiniai prioritetai (investicijos, struktūrinės reformos ir fiskalinė atsakomybė) išlieka aktualūs ir 2016 m. Įvertinus pasiektą pažangą ir naujus iššūkius, jie yra atnaujinami ir 2016 metams siūlomi tokie trys prioritetai:
Investicijų atnaujinimas;
Struktūrinės reformos mūsų ekonomikai modernizuoti;
Atsakingas viešųjų finansų valdymas.
Komisijos narys pristatė komitetui pagrindinius 2016 m. Europos semestro ciklo žingsnius, pažymėdamas, jog nuo šių metų į Europos semestro procesą siekiama geriau integruoti euro zonos šalis, kurių ekonomikos yra tarpusavyje tampriai susiję. Europos semestro veiksmų planas apima du Europos semestro etapus: pirmas etapas yra labiau orientuotas į Europos Sąjungos (ES) lygmens priemones ir apima laikotarpį iki 2016 m. kovo mėnesio Europos Vadovų Tarybos susitikimo, o kitas etapas yra nacionalinis ir apima laikotarpį nuo 2016 m. kovo mėnesio iki birželio mėneio Europos Vadovų Tarybos susitikimų.

Posėdyje dalyvavę Ūkio, Finansų, Socialinės apsaugos ir darbo bei Sveikatos apsaugos ministerijų atstovai pateikė komitetui informaciją apie 2015 m. Tarybos rekomendacijų Lietuvai įgyvendinimo pažangą.
Komitetas nusprendė tęsti Europos semestro klausimų svarstymą komitete 2016 m. pavasario sesijos metu ir kviesti Seimo komitetus aktyviau įsitraukti į šių klausimų parlamentinės kontrolės procesą.
Kartu su Metine augimo apžvalga Europos Komisija pateikė Įspėjimo mechanizmo ataskaitą, Bendros užimtumo ataskaitos projektą, pasiūlymą dėl Europos Parlamento ir Tarybos reglamento dėl 2017–2020 m. struktūrinių reformų rėmimo programos sudarymo bei Tarybos rekomendacijos dėl euro zonos ekonominės politikos projektą, parengtą siekiant geriau integruoti ES ekonomikos valdymo euro zonos ir nacionalinį matmenį. Šis dokumentų rinkinys yra paremtas Europos Komisijos rudens ekonominės prognozės duomenimis ir atitinka naująjį požiūrį į Europos semestrą, nustatytą Komisijos komunikate dėl tolesnių ekonominės ir pinigų sąjungos kūrimo žingsnių.

